作者:陳人傑
標題:沁園春
內容:此去長安，說似交遊，我來自東。向蒹葭極浦，吟篷泊雨，梧桐孤店，醉幘敧風。青市生涯，白洲活計，都在水鄉魚稻中。郵亭上，俯清流長嘯，驚起虯龍。霅山面面迎逢。便回首舊遊雲水空。有連天秋草，寒煙借碧，滿城霜葉，落照爭紅。六代蜂窠，七賢蝶夢，勾引客愁如酒濃。人間世，只醉鄉堪向，休問窮通。